XXIII з’езд КПБ

Дваццаць трэці (нечарговы) з’езд Камуністычнай партыі Беларусі адбыўся 14—15 студзеня 1959 г. у Мінску. Прысутнічала 645 дэлегатаў з рашаючым і 83 з дарадчым голасам ад 187 909 членаў і кандыдатаў у члены партыі.

 Парадак дня 
 Кантрольныя лічбы развіцця народнай гаспадаркі СССР на 1959—1965 і задачы Кампартыі Беларусі (К. Т. Мазураў).

 Праца з’езда 
Падрыхтоўка да з’езда супала са святкаваннем 40-годдзя БССР і КПБ, узнагароджаннем рэспублікі другім ордэнам Леніна. Гэта вызначыла характар разгляду праекта дырэктыў, на працягу якога ўпор рабіўся перш за ўсё на дасягненні. У дакладзе адзначаліся вынікі эканамічнага развіцця Беларусі ў 1956—1958 гг.: аб’ём прамысловай вытворчасці павялічыўся на 41 %, у лік дзеючых увайшлі Мінскія заводы аўтаматычных ліній, трактарных запчастак, гадзіннікавы, электратэхнічны, ацяпляльнага абсталявання, камвольны камбінат, Полацкі завод шкловалакна, 1-я чарга Васілевіцкай, 2-я чарга Смалявіцкай ДРЭС, пачаўся выпуск новых відаў машын, прыбораў, агрэгатаў (у тым ліку мадэлі трактара «Беларусь», 40-тоннага самазвала). Валавая прадукцыя сельскай гаспадаркі ў 1953—1958 вырасла ў 2,2 раза, у тым ліку жывёлагадоўлі — у 3,1 раза. Павялічваліся маштабы капітальнага і жыллёвага будаўніцтва. У 1958 г. пабудавана 1,7 млн м² жылля, у вёсцы — 28 тыс. дамоў. Аднак дакладчык і выступаючыя ў спрэчках (24 чал.) адзначалі недахопы ў развіцці народнай гаспадаркі, невыкананне вялікай колькасці заданняў прамысловых і сельскагаспадарчых прадпрыемстваў, марудны рост прадукцыйнасці працы, вялікія выдаткі на выпуск адзінкі прадукцыі, вялікія аб’ёмы незавершанага будаўніцтва і інш. Асабліва нездавальняючым быў стан навукова-тэхнічнага прагрэсу ва ўмовах, калі высокаразвітыя краіны ўступалі ў новую стадыю навукова-тэхнічнай рэвалюцыі. 3’езд ухваліў кантрольныя лічбы развіцця народнай гаспадаркі СССР на 1959—1965 гг. і дырэктыўныя ўстаноўкі для Беларусі.

 Літаратура 


Катэгорыя:З’езды КПБ
Катэгорыя:Падзеі ў Мінску
Катэгорыя:1959 год у Мінску
Катэгорыя:Студзень 1959 года